### Beslutningstema

Som følge af ny udvalgsstruktur pr. 1. januar 2026 skal Kommunalbestyrelsen forud for konstitueringen for den kommende periode træffe beslutning om ændringer i Tønder Kommunes styrelsesvedtægt. Herunder skal der i styrelsesvedtægten også ske udpegning af Tønder Kommunes repræsentant i sundhedsrådet og stedfortræder herfor.

### Historik

Styrelsesvedtægten er senest ændret i oktober 2025, hvor Kommunalbestyrelsen fastsatte, at Tønder Kommunes repræsentant i sundhedsrådet og stedfortræder herfor skulle være formand hhv. næstformand i et stående udvalg.

I forbindelse med kommunalvalget den 18. november 2025 er der indgået en bred konstitueringsaftale mellem partierne A, C, F, I, S, T, V og Stina Holm Her er det aftalt at nedlægge Klima-, Vækst- og Udviklingsudvalget, og lægge klimadelen ind under Teknik- og Miljøudvalget, der fremover bliver til Teknik-, Miljø-, og Klimaudvalget. Landdistriktsudviklingen lægges ind under Arbejdsmarkedsudvalget, der fremover bliver til Arbejdsmarked og Landistriktudvalget.

### Sagsfremstilling

Styrelsesvedtægten skal ændres med henblik på ændring af udvalgsstrukturen og udvalgsansvarsområder, så den afspejler konstitueringsaftalen og den politiske organisering, der skal være gældende fra 1. januar 2026. Derudover skal styrelsesvedtægten også angive, hvilken konkret udvalgsformand hhv. næstformand der skal være Tønder Kommunes repræsentant i sundhedsrådet. Medlemmet, der udpeges til det forberedende sundhedsråd, vil også være det medlem, der skal sidde i sundhedsrådet fra 1. januar 2027.

**Ny udvalgsstruktur**

Der er udarbejdet et udkast til ny styrelsesvedtægt, gældende fra 1. januar 2026, som afspejler indholdet af konstitueringsaftalen:

* Klima-, Vækst- og Udviklingsudvalget nedlægges, og udvalgets ansvarsområder flyttes til relevante udvalg
* Oprettelse af Teknik-, Miljø- og Klimaudvalget
* Oprettelse af Arbejdsmarked og Landistriktudvalget
* Konsekvensrettelser i kap. X om vederlagsstrukturen, idet der er angivet 2 alternative forslag til beslutning

For så vidt angår kap. X om vederlag er der udarbejdet 2 forslag til ny fordeling af vederlag, som fremgår af særskilt bilag.

1. Ved forslag 1 er den samlede ramme på 275 % næsten udnyttet, idet der resterer 1,8 % til eventuel senere anvendelse, svarende til ca. 20.000 kr.
2. Ved forslag 2 forbeholdes 11,8 % af rammen i "reserve" til eventuel senere anvendelse, svarende til ca. 130.000 kr.

Kommunalbestyrelsen udvælger et af forslagene, som indarbejdes i styrelsesvedtægten før 2. behandlingen.

Derudover er der foretaget andre mindre konsekvensrettelser.

**Repræsentant i sundhedsrådet**

Det er forudsat i regionslovens § 14 h, stk. 2, at udpegning af en formand for et stående udvalg som kommunens repræsentant forudsætter, at udvalget vedkommende er formand for varetager den umiddelbare forvaltning af hovedparten af kommunens anliggender inden for sundheds-, omsorgs- og socialpsykiatriområdet. I Tønder Kommune varetages disse områder hovedsageligt af Sundhedsudvalget.

Styrelsesvedtægten skal afspejle dette, således at formanden for Sundhedsudvalget bliver Tønder Kommunes repræsentant i sundhedsrådet, og at stedfortræderen bliver næstformanden i Sundhedsudvalget.

Kommunalbestyrelsens ændring af udvalgsstrukturen og udpegning af Tønder Kommunes repræsentant i sundhedsrådet skal ske inden det konstituerende kommunalbestyrelsesmøde. Det følger af kommunestyrelsesloven, at ændring af kommunens styrelsesvedtægter kræver 2 behandlinger i Kommunalbestyrelsen med minimum 6 dages mellemrum.

Alle ændringer i udkastet til ny styrelsesvedtægt i forhold til den gældende er markeret med rød tekst.

Dette er 1. behandling af ændring af styrelsesvedtægten.

### Økonomi

Ifølge vederlagsbekendtgørelsen udgør den samlede ramme til vederlag 275 % af borgmesterens vederlag. Dertil kommer vederlag for viceborgmester, som kan udgøre op til 10 % af borgmesterens vederlag.

### Lovgrundlag

Lov om kommunernes styrelse og lov om ændring af lov om regioner m.fl.

Vederlagsbekendtgørelsen.

### Indstilling Kommunaldirektøren indstiller,

at forslag til ændring af styrelsesvedtægten godkendes,

at der udvælges model for vederlagsfordeling,

at formand og næstformand i Sundhedsudvalget udpeges som Tønder Kommunes medlem hhv. stedfortræder for medlemmet i sundhedsrådet, og

at forslaget til ny styrelsesvedtægt oversendes til 2. behandling den 4. december 2025.

### Beslutning

Indstillingen godkendt, idet model 2 for vederlagsfordeling vælges. Dog således, at vederlag til formand og næstformand for Børn- og Ungeudvalget genovervejes.

Mike Svendsen (V) deltog ikke i mødet.